Versindaba » geskiedenis
Posts Tagged ‘geskiedenis’
Die Afrikaanse Sakekamer se brief het ŉ onmiddellike verregse reaksie ontlok. ŉ Vergadering van die Afrikaner Weerstandsbeweging (AWB) is goed bygewoon en besigheidsmense wat aan die onderhandelings deelgeneem het, is sekere hotelle op die dorp belet. Tewens, Beaufort-Wes was reeds voor die boikot ŉ paar keer in die nuus weens ras-insidente. In 1984 is die dorp in die nuus toe ŉ hokkiespan van ŉ “veelrassige skool” uit ŉ “onafhanklike tuisland” nie toegelaat word om in die munisipale woonwapark te oornag nie. Ook in 1984 het ene Frikkie Bekker, voorsitter van die Afrikanervolkswag op die dorp, ŉ aksie teen die FAK begin, nadat “’n hele aantal Kleurlinge” aan ŉ kunskompetisie deelgeneem het. Bekker skryf die volgende jaar in ŉ brief aan Die Burger: “Ek het die afgelope vakansie met my gesin in Seepunt vakansie gehou. Die toestande daar het my so geskok dat nie ek of my gesin die heerlike seewater kon geniet nie. Die strande was so oorstroom deur nie-blankes dat die blankes die wyk moes neem. […] Geen ordentlike vrou of kind kan dit meer daar waag nie! Is dit nie ironies om te dink dat die hart van die blankedom, dié strand waar die blankedom gebore is, nou só besoedel word nie?”
Tags: Gert Vlok Nel, geskiedenis